El Govern de la Generalitat de Catalunya ha posat en marxa el Programa de Garantia Juvenil a Catalunya que, promogut per l'Unió Europea, vol reduir l'atur juvenil amb ocupació de qualitat.
La Garantia Juvenil és un ampli model d'acció per a totes, que té com a principi bàsic assegurar la igualtat d'oportunitats per a les persones joves en el mercat de treball.
Des de la Comissió Europea s'ha instat als països a actuar i comprometre's a donar suport a partir de la Garantia Juvenil a aquest col·lectiu assignant un finançament extraordinari que es suma al finançament del Pla Operatiu del Fons Social Europeu 2014-2020.
Aquests recursos extraordinaris per reforçar i incrementar els programes ocupacionals suposen una ocasió excepcional per apostar pel futur del nostre jovent.
El Programa de Garantia Juvenil a Catalunya, impulsat pel Govern de la Generalitat de Catalunya, presenta tot un seguit de mesures adreçades als diferents col·lectius que componen l'atur juvenil: les persones joves sense formació obligatòria ni qualificació; que no tenen una qualificació adequada a les necessitats del mercat de treball, i aquelles qualificades però sense experiència laboral, i se suma a la potenciació de polítiques i el desplegament d'actuacions ocupacionals i per a la joventut que ja s'estaven portant a terme.
La missió de la Garantia Juvenil és garantir que el jovent de més de 16 anys i menys de 25 anys, o els menors de 30 en cas de les persones joves amb un grau de discapacitat igual o superior al 33%, que no treballen, ni estudien, ni segueixen una formació, rebin una oferta d'ocupació de qualitat, educació continua, formació com a aprenents o un període de pràctiques, en un termini de quatre mesos després d'haver acabat l'educació formal o quedar en situació de desocupació.
El Govern de la Generalitat aposta i proposa treballar la Garantia Juvenil, transversalment i en xarxa, amb la participació dels agents socials, de les entitats juvenils i dels ens locals, i en coordinació entre els diferents departaments de la Generalitat.
En aquest marc, i per poder complir amb l'objectiu marcat es considera necessari disposar d'una Xarxa territorial que, propera a les persones joves, pugui impulsar, durant tot el període, el desenvolupament del Programa, especialment el que consisteix en informar i acompanyar en el seu accés al mateix a les persones joves.
Malgrat que la inscripció a la Garantia Juvenil parteix d'una presumible autonomia de la persona jove per inscriure's, la Xarxa presencial donarà suport a la inscripció amb professionals que puguin recolzar el procés i informarà d'aspectes genèrics al voltant dels objectius i actuacions de la Garantia Juvenil a Catalunya, adequadament a l'autonomia de cada persona i el moment vital i professional en què es trobi especialment en casos de vulnerabilitat formativa i/o laboral, així com també davant del desconeixement per part del jovent dels sistemes i procediments o circuits oficials, la conveniència d'estar inscrits a les oficines de Treball del Servei d'Ocupació de Catalunya, o de l'existència d'aquest Programa específic.
Així, per a un primer període 2015 – 2017, s'ha determinat promoure una Xarxa d'impulsors del Programa, amb seu als punts del territori on hi ha més població en aquesta franja d'edat, on personal tècnic pugui donar l'atenció adequada al col·lectiu a qui s'adreça el Programa de Garantia Juvenil a Catalunya.
Per aquest motiu, en el 2014, es publiquen les bases reguladores i la convocatòria anticipada per al 2015 de les subvencions per a la Xarxa d'impulsors del Programa de Garantia Juvenil a Catalunya, amb la voluntat que les convocatòries successives s'ajustin a la realitat del jovent d'acord amb l'experiència i els resultats que es vagin obtenint amb el Programa esmentat.
Vist el Reglament (UE) núm. 1303/2013 del Parlament Europeu i del Consell, de 17 de desembre de 2013, que estableix les disposicions comuns relatives als "Fons Estructurals i d'Inversió Europeus" i les disposicions generals relatives al FEDER, al FSE i al Fons de Cohesió i al Fons Europeu Marítim i de Pesca, i que deroga el Reglament (CE) núm. 1083/2006 del Consell;
Vist el Reglament (UE) núm. 1304/2013 del Parlament Europeu i del Consell, de 17 de desembre de 2013, relatiu a l'FSE i que deroga el Reglament (CE) núm. 1081/2006 del Consell;
Vist el Reglament (UE) núm. 821/2014 de la Comissió, de 28 de juliol de 2014, que desenvolupa disposicions d'aplicació del Reglament (UE) núm.1303/2013;
Vist el Reglament (UE) núm. 480/2014 de la Comissió, de 3 de març de 2014, que complementa el Reglament (UE) núm. 1303/2013;
Atès que el Pla Nacional d'implantació de la Garantia Juvenil, determina que, amb l'objectiu d'implementar els sistemes de Garantia Juvenil, Espanya posarà en marxa un Programa Operatiu d'Ocupació Juvenil (POEJ) en el marc del Fons Social Europeu per al període de programació 2014-2020;
Vistes les Bases per l'estratègia d'ocupació juvenil a Catalunya 2014-2020;
Vista la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, que regula les bases del Sistema Nacional de Garantia Juvenil i el procediment d'inscripció entre d'altres mesures;
Vista la Llei 17/2002, de 5 de juliol, d'ordenació del sistema d'ocupació i de creació del Servei d'Ocupació de Catalunya (DOGC núm. 3676, de 12.07.2002);
Vista la Llei 1/2014, del 27 de gener, de pressupostos de la Generalitat de Catalunya per al 2014 (DOGC núm. 6551, de 30.01.2014);
A aquesta Ordre li és aplicable la Llei 38/2003, de 17 de novembre, general de subvencions (BOE núm. 276, de 18.11.2003), el Reglament que la desenvolupa, aprovat pel Reial decret 887/2006, de 21 de juliol (BOE núm. 176, de 25.6.2006), i el Decret legislatiu 3/2002, de 24 de desembre (Llei de finances públiques de Catalunya) (DOGC núm. 3791A, de 31.12.2002); i l'article 92.7 el qual preveu la possibilitat de portar a terme convocatòries anticipades.
Vistos els informes de l'Àrea Jurídica d'Ocupació i Relacions Laborals i de la Intervenció Delegada, havent informat prèviament el Consell de Direcció del Servei d'Ocupació de Catalunya, de conformitat amb el que disposa l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm.1234, de 22.12.1989), i en ús de les facultats que em són conferides;
1.1 Aprovar les bases reguladores de les subvencions a la Xarxa d'impulsors del Programa de Garantia Juvenil a Catalunya (PGJC), les quals figuren a l'annex 1, d'aquesta Ordre.
1.2 Obrir la convocatòria anticipada per a la concessió de les subvencions per al 2015 i determinar la distribució territorial de la Xarxa d'impulsors del PGJC prevista a la base 2.2 de l'annex 1, d'aquesta Ordre.
Aplicació pressupostària i import convocat
2.1 L'import màxim destinat a la concessió d'aquestes subvencions és de 2.432.000,00 euros, amb càrrec a les partides pressupostàries 6204-D/460000107/331F/0000, 6204-D/461000103/331F/0000 i 6204-D/469000103/331F/0000 del pressupost del Servei d'Ocupació de Catalunya de l'exercici 2015.
Les actuacions previstes en aquesta Ordre podran ser elegibles a través del Programa Operatiu d'Ocupació Juvenil cofinançat per la Iniciativa d'Ocupació Juvenil i el Fons Social Europeu per al període 2014 - 2020, en el marc de l'Eix Prioritari 5 relatiu a la integració sostenible en el mercat de treball de les persones joves desocupades, que no participen en activitats d'educació ni formació, en el context de la Garantia Juvenil, amb una taxa de cofinançament del 91,89%.
2.2 L'import convocat es podrà ampliar mitjançant resolució del director o de la directora del Servei d'Ocupació de Catalunya i, de conformitat amb l'import convocat, la distribució territorial prevista a l'annex 2, d'aquesta Ordre.
2.3 La concessió de les subvencions previstes en aquesta convocatòria està condicionada a l'existència de crèdit adequat i suficient en el moment de la resolució de concessió.
Entitats que poden participar en aquesta convocatòria
Poden participar en aquesta convocatòria les entitats locals de Catalunya, previstes en la base 2.1 a) de l'annex 1 d'aquesta Ordre, pertanyents als municipis i comarques relacionats a l'Annex 2 d'aquesta Ordre de distribució territorial de la Xarxa d'impulsors del Programa de Garantia Juvenil a Catalunya per al 2015, d'aquesta Ordre, incloses les que no disposin d'un Punt d'Informació Juvenil o d'una Oficina jove de la Xarxa Nacional d'Emancipació Juvenil (XNEJ), però que acreditin en la memòria poder habilitar un espai adient per realitzar les actuacions previstes en aquesta Ordre.
Per a la determinació dels municipis i les comarques i les condicions de la distribució territorial de la Xarxa d'impulsors del Programa de Garantia Juvenil a Catalunya, s'han tingut en compte les dades relatives a la població de persones joves de 16 a 24 anys dels municipis de més de 10.000 habitants (Font: Padró municipal 2013.
IDESCAT) tal i com consta a l'annex 2, d'aquesta Ordre.
Les entitats que participin en aquesta convocatòria han de tenir, o han de poder posar, a disposició de la Xarxa d'impulsors del Programa de Garantia Juvenil a Catalunya l'equipament tecnològic suficient per a dur a terme les actuacions previstes a la base 6.1 de l'annex 1, d'aquesta Ordre.
A la Guia de prescripcions tècniques es determinarà, si escau, l'equipament tecnològic necessari.
4.1 El termini de presentació de sol·licituds és de 40 dies naturals a comptar de l'endemà de la publicació d'aquesta Ordre al D iari O ficial de la G eneralitat de C atalunya.
4.2 La memòria que s'ha de presentar en aquesta convocatòria, tal i com estableix la base 8.7 de l'annex 1, d'aquesta Ordre haurà de tenir el contingut següent:
Descripció dels espais que s'utilitzaran per a l'atenció de les persones joves (amidament, il·luminació, ventilació, calefacció, mobiliari, serveis higiènics, accessibilitat i ubicació del registre administratiu), adreça/ces, dotació tecnològica.
Objectius a assolir, seguiment i avaluació a efectuar.
4.3 Les sol·licituds, el formulari de les quals s'obté mitjançant l'aplicació de subvencions de projectes i accions per l'ocupació del Servei d'Ocupació de Catalunya, s'han de presentar als llocs i pels mitjans a què fa referència la base 8.2 de l'annex 1, d'aquesta Ordre.
Actuacions i termini d'execució
5.1 Són actuacions subvencionables d'aquesta convocatòria els contractes de treball de les persones tècniques impulsores, d'un any de durada a jornada completa, segons consta a la distribució territorial de la Xarxa d'impulsors del Programa de Garantia Juvenil a Catalunya que figura a l'annex 2, d'aquesta Ordre, per la realització de les funcions previstes a la base 6 de l'annex 1, d'aquesta Ordre, i les funcions següents, sota les directrius del Servei d'Ocupació de Catalunya, en tant que és l'organisme competent a Catalunya del Programa de Garantia Juvenil:
-Promoció i difusió del Programa de Garantia Juvenil a Catalunya.
-Seguiment i tutorització de les persones joves durant i després de la seva participació en les diferents polítiques actives d'ocupació o en els programes específics que s'articulin per al Programa de Garantia Juvenil a Catalunya.
-Relació i coordinació amb les entitats i altres organismes que participin en el Programa de Garantía Juvenil a Catalunya.
5.2 El termini màxim per iniciar les actuacions objecte d'aquesta convocatòria és de 30 dies a comptar de la notificació de la resolució d'atorgament de la subvenció i el termini màxim per finalitzar-les és de 12 mesos a comptar de l'inici de la contractació.
Procediment de concessió, òrgan competent, resolució dels ajuts i recursos
6.1 El procediment de concessió de les subvencions d'aquesta convocatòria és el procediment reglat.
6.2 L'òrgan competent per dictar la resolució, el termini per concloure el procediment, el mitjà de notificació i el règim de recursos es regulen a la base 11 de l'annex 1, d'aquesta Ordre.
7.1 El/la cap del Servei de Promoció de l'Ocupació proposarà el pagament d'una bestreta del 80 % de l'import de la subvenció atorgada d'acord amb la base 13 de l'annex 1, d'aquesta Ordre.
Aquesta bestreta es tramitarà en tres pagaments fraccionats del 30%, 30% i 20% de l'import total atorgat.
D'acord amb el Pla de Tresoreria del Servei d'Ocupació de Catalunya es podran unificar alguns dels tres pagaments fraccionats anteriors.
7.2 El/la cap del Servei de Verificació Administrativa i Justificació Econòmica proposarà el pagament de l'import restant en un pagament d'acord amb la base 13 de l'annex 1, d'aquesta Ordre.
Aquest pagament s'efectuarà d'acord amb el Pla de Tresoreria del Servei d'Ocupació de Catalunya.
7.3 La Gerència és l'òrgan que signarà l'ordre de pagament.
Barcelona, 22 de desembre de 2014
L'objecte d'aquestes bases és regular les subvencions destinades a la contractació del personal tècnic de la Xarxa d'impulsors del Programa de Garantia Juvenil a Catalunya (PGJC) per a la realització de les actuacions previstes a la base 6.1 de l'annex 1, d'aquesta Ordre, per al període 2015-2017, que podran ser convocades per resolució de la persona titular de la direcció del Servei d'Ocupació de Catalunya en els exercicis 2015, 2016 i 2017 condicionades a les disponibilitats pressupostàries.
En el 2017 mitjançant nova Ordre, es determinarà la continuïtat fins el 2020.
2.1 Podran ser entitats beneficiàries d'aquestes subvencions les entitats següents:
a) Els ajuntaments i els consells comarcals de Catalunya o, en el seu lloc, els seus organismes autònoms o les entitats dependents o vinculades a aquells, que disposin d'un Punt d'Informació Juvenil o d'una Oficina Jove de la Xarxa Nacional d'Emancipació Juvenil (XNEJ) i que pertanyin als municipis o comarques respectivament, que es determinin en la distribució territorial de la Xarxa d'impulsors del PGJC de cada convocatòria.
Excepcionalment, d'acord amb el que estableixi cada convocatòria, també podran ser beneficiàries les entitats locals que pertanyin als municipis o comarques, que es determinin en la distribució territorial de la Xarxa d'impulsors del PGJC de la convocatòria i que no disposin d'un Punt d'Informació Juvenil o d'una Oficina jove de la Xarxa Nacional d'Emancipació Juvenil (XNEJ), però que acreditin poder habilitar un espai adient per realitzar les actuacions previstes en aquestes bases, dotat de l'equipament tecnològic que estableixi la convocatòria.
b) Entitats legalment constituïdes sense ànim de lucre i que les seves finalitats estiguin relacionades amb els objectius de la present Ordre.
A cada convocatòria s'haurà de concretar el tipus d'entitats que hi poden participar: a) i/o b).
2.2 A cada convocatòria es determinarà la distribució territorial de la Xarxa d'impulsors del PEGJC d'acord amb la base 10.1 de l'annex 1 d'aquesta Ordre i l'avaluació de les actuacions realitzades en l'exercici anterior.
La distribució territorial estableix les comarques i els municipis on es requereix la presència de personal tècnic per impulsar el PEGJC, el nombre de personal tècnic i la jornada de treball.
3.1 L'import màxim de la subvenció és de 32.000 euros per cada tècnic/a impulsor/a de la Xarxa d'impulsors del PGJC, que presti els seus serveis durant un any a jornada complerta.
Si la durada és menor o la jornada és parcial, aquest import serà proporcional a la minoració de la durada o de la jornada.
Aquest import podrà ser actualitzat en la resolució de convocatòria prevista a la base 1 de l'annex 1, d'aquesta Ordre.
El càlcul de la subvenció de cada tècnic/a impulsor/a es realitza en base al cost salarial, d'acord amb el conveni col·lectiu que apliqui l'entitat, i el cost de la Seguretat Social que li correspon, per la durada de l'actuació i per la jornada laboral prevista a la distribució territorial de la Xarxa d'impulsors del PGJC.
3.2 La quantia de la subvenció atorgada no pot superar la suma del cost salarial, d'acord amb el conveni col·lectiu d'aplicació, i de Seguretat Social derivat del contracte de treball del tècnic/a impulsor/a.
4.1 Les entitats sol·licitants hauran de complir els requisits següents:
a) Donar ocupació, almenys, a un 2% de persones treballadores amb disminució sobre el nombre total de persones treballadores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i de la seva inclusió social (BOE núm. 289, de 3.12.2013).Aquest requisit només és aplicable en el cas d'empreses amb una plantilla igual o superior a cinquanta persones.
Aquest compliment s'haurà de mantenir al llarg de tot el procediment: en el moment de presentació de sol·licitud, previ a la resolució d'atorgament i abans de rebre qualsevol pagament.
c) No trobar-se en cap de les circumstàncies que impedeixen adquirir la condició d'entitat beneficiària previstes a l'article 13 de la Llei 38/2003, de 17 de novembre, general de subvencions.
d) Disposar, d'acord amb els agents socials, dels mitjans que utilitzen per a prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball.
Aquest requisit només és aplicable en cas d'empreses amb una plantilla igual o superior a 25 persones.
f) No haver estat sancionades, en resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, de conformitat amb el Text refós de la Llei sobre infraccions i sancions de l'ordre social, aprovat per Reial decret legislatiu 5/2000, de 4 d'agost (BOE núm. 189, de 8.8.2000).
g) Complir les obligacions i no incórrer en els supòsits de prohibició establerts als articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
h) Acreditar que disposen d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de Riscos Laborals (BOE núm. 269, de 10.11.1995); el Reial decret 39/1997, de 17 de gener, pel qual s'aprova el Reglament dels serveis de prevenció (BOE núm. 27, de 31.1.1997), així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals (BOE núm. 298, de 13.12.2003).
En cas de les empreses de més de 250 persones treballadores, aquestes hauran d'elaborar i aplicar amb caràcter obligatori un Pla d'Igualtat, d'acord amb el que estableix l'article 45 de la Llei orgànica 3/2007, de 22 de març, per la igualtat efectiva entre homes i dones (BOE núm. 71, de 23.3.2007).
j) En cas d'associacions i fundacions ja constituïdes subjectes a les disposicions del Codi civil de Catalunya, disposar dels estatus adaptats i inscrits abans del 31 de desembre de 2012, d'acord amb la disposició transitòria primera de la Llei 4/2008, del llibre tercer del Codi civil de Catalunya, relatiu a les persones jurídiques (DOGC núm. 5123, de 2.5.2008), modificada per la Llei 5/2011, de 19 de juliol (DOGC núm. 5925, de 21.7.2011).
k) En cas de fundacions, complir el deure de presentar els comptes anuals davant del protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril, d'acord amb el model tipus.
l) Tenir crèdit adequat i suficient per fer front a la despesa de la part no subvencionada.
m) Tenir a disposició de la Xarxa d'impulsors del PGJC la dotació tecnològica que determini la convocatòria.
n) Complir qualsevol altra obligació legal o reglamentària que els pugui afectar.
4.2 El compliment d'aquests requisits s'haurà d'acreditar mitjançant la signatura de les declaracions que inclourà la sol·licitud de la subvenció.
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, executar les directrius i els criteris de coordinació establerts pel Servei d'Ocupació de Catalunya, i acreditar-ho davant el Servei d'Ocupació de Catalunya en la forma i termini que s'estableix a la base 16 de l'annex 1, d'aquesta Ordre.
b) Formalitzar el corresponent encàrrec de gestió, en cas que l'entitat beneficiaria sigui una entitat pública, i aquesta vulgui executar les actuacions mitjançant ens instrumentals, sempre que aquests hagin recollit expressament en la norma que els crea o en els seus estatuts que tenen la condició de mitjà propi i servei tècnic de l'entitat beneficiària d'acord amb el que estableix l'article 24.6 del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic (BOE núm. 279, de 16.11.2011).
d) Conservar els justificants originals i electrònics, i l'altra documentació relacionada amb la subvenció atorgada, durant un període mínim de cinc anys.
Així mateix, conservar tots els documents justificatius de les despeses cofinançades per l'FSE durant un termini de tres anys a partir del 31 de desembre de l'any següent a la presentació a la Comissió Europea dels comptes en els quals s'hagin inclòs les despeses.
El Servei d'Ocupació de Catalunya informarà als beneficiaris de la data d'inici d'aquest període.
Qualsevol canvi s'ha de notificar prèviament i per escrit a l'òrgan instructor, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i condicions establerts en aquesta Ordre.
f) Sotmetre's a les actuacions de comprovació que corresponguin al Servei d'Ocupació de Catalunya, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els sigui requerida en l'exercici de les actuacions anteriors.
g) Comunicar a l'òrgan concedent de la subvenció altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les ja comunicades, a fi i efecte que se'n puguin avaluar la seva compatibilitat.
h) Disposar dels llibres comptables, els registres diligenciats i altres documents degudament auditats en els termes exigits per la legislació aplicable a l'entitat beneficiaria en cada cas, així com aquells estats comptables i registres específics que siguin exigits per aquesta Ordre, amb la finalitat de garantir l'exercici adequat de les facultats de comprovació i control.
i) Procedir al reintegrament dels fons percebuts en cas de revocació de la subvenció en els termes que s'indiquin en la corresponent resolució.
j) Donar l'adequada publicitat del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió contingudes a la base 23 de l'annex 1, d'aquesta Ordre.
k) Mantenir la traçabilitat de tota la documentació tècnica i econòmica que permeti verificar, d'una banda, la correcta realització de les activitats objecte d'aquesta subvenció, i d'altra,l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que es presentaran a cofinançament del Fons Social Europeu.
l) Identificar expressament en la seva comptabilitat les despeses imputades a cadascuna de les accions de forma separada o per qualsevol altre mitjà, que permeti verificar el registre comptable d'aquestes despeses i, si escau, el cofinançament de la despesa pel Fons Social Europeu.
m) Informar als destinataris del cofinançament pel Fons Social Europeu a través del Programa Operatiu d'Ocupació Juvenil cofinançat per la Iniciativa d'Ocupació Juvenil i el Fons Social Europeu per al període 2014 - 2020.
n) Acceptar la seva inclusió en la llista d'entitats beneficiàries publicada d'acord amb l'article 115 apartat 2 del Reglament (UE) núm. 1303/2013 del Parlament Europeu i del Consell, de 17 de desembre de 2013.
o) Informar dels indicadors de realització i de resultats corresponents a l'actuació cofinançada pel Fons Social Europeu en la forma que estableixi l'òrgan competent.
p) Les entitats beneficiàries, contractistes i altres tercers relacionats amb l'objecte dels projectes subvencionats, han de col·laborar i facilitar tota la documentació que els sigui requerida durant l'exercici de les funcions de control i verificació de l'Autoritat d'Auditoria de Programa operatiu, de l'Autoritat de Gestió i de Certificació –la Unitat Administradora del Fons Social Europeu- de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control i financer dels ajuts finançats pel Fons Social Europeu.
q) Utilitzar les taules salarials del conveni col·lectiu d'aplicació vigent, en el càlcul de la subvenció sol·licitada i en la gestió del contracte.
r) I qualsevol altra, legal o reglamentària, que els pugui afectar.
6.1 Són actuacions subvencionables les accions realitzades pel personal impulsor que integra la Xarxa, i que consisteixen en actuacions d' informació i d'assistència individualitzada a les persones joves destinatàries dels Programes de Garantia Juvenil, com inici o complement dels programes d'intermediació, formació, capacitació per l'ocupació i emprenedoria, en les condicions previstes a la distribució territorial de la Xarxa d'impulsors del PGJC i que determini la convocatòria per a la realització de les funcions següents:
- Informació sobre recursos i programes genèrics per persones joves, amb una especial rellevància de tota aquella informació relacionada amb els àmbits formatius i laborals a Catalunya.
- Suport a la inscripció autònoma de les persones joves al Registre de Garantia Juvenil.
- Inscripció de les persones que tinguin dificultats per a la seva inscripció al Registre com les persones amb algun tipus de discapacitat o altres dificultats afegides.
- I altres que es determinin a la convocatòria de concessió de les subvencions amb el detall que s'especifiqui en les guies de prescripcions tècniques de la Xarxa que es publiquin.
6.2 Les funcions de coordinació tècnica, dinamització, seguiment i avaluació de les actuacions que portarà a terme la Xarxa d'Impulsors es realitzaran per part del Servei d'Ocupació de Catalunya, i es concretaran a cada convocatòria.
6.3 Les persones destinatàries de les accions realitzades pel personal tècnic de la Xarxa d'impulsors del Programa de la Garantia Juvenil a Catalunya, són exclusivament el col∙lectiu de persones joves majors de 16 anys i menors de 25 anys o menors de 30 anys que compleixin els requisits per a la inscripció en el Sistema de la Garantia Juvenil,i que es recullen en l'article 97 de la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència.
6.4 Les persones destinatàries dels contractes a subvencionar han d'estar en possessió d'una titulació universitària oficial de grau o haver superat el primer o segon cicle d'educació universitària, i pertànyer a algú dels col·lectius següents:
a) Persones beneficiàries del Programa de Garantia Juvenil, d'acord amb la disposició vigent al moment de la contractació.
b) Persones inscrites com a demandants d'ocupació no ocupades (DONO) al Servei d'Ocupació de Catalunya, preferentment menors de 30 anys.
6.5 Per a la selecció del personal tècnic a contractar, es constituirà, per a cada punt de la Xarxa, una comissió formada per:
- Una persona representant del Servei d'Ocupació de Catalunya, que presidirà la comissió,
- Una persona representant de la Direcció general de Joventut i
- Una persona representant de l'entitat beneficiària de la subvenció.
Aquesta comissió determinarà el col·lectiu de la persona a contractar, el perfil personal i professional i el procés de selecció, així com la posterior revisió de l'acompliment dels acords presos.
S'aixecarà acta escrita de les decisions que prengui.
En cas que la persona a contractar pertanyi al col·lectiu de persones aturades, preferentment menors de 30 anys, l'entitat beneficiària haurà de presentar una oferta de treball a l'oficina de Treball, com a mínim, 15 dies abans de la data prevista d'inici del contracte.
6.6 Els contractes de treball s'han d'iniciar, com a màxim, a la data que s'indiqui a la convocatòria, tret que es tractin dels contractes de treball previstos en el punt 7 d'aquesta base.
En els contractes hi ha de constar la publicitat relativa a l'FSE prevista a la base 23.3 de l'annex 1, d'aquesta Ordre.
Cada convocatòria determinarà els terminis d'execució de les actuacions.
6.7 En cas que la persona contractada no superi el període de prova, es rescindeixi el seu contracte o sigui acomiadada procedentment, l'entitat beneficiària podrà formalitzar un nou contracte amb les mateixes condicions i requisits, amb una durada màxima del temps que resta per complir l'anterior amb la limitació de la data màxima de finalització de les actuacions prevista a la convocatòria.
En aquest supòsit, es consideraran subvencionables tots els contractes formalitzats per al mateix lloc de treball.
Durant els períodes de baixa temporal, tant si és per malaltia o accident comú, per malaltia o accident professional, o per maternitat o paternitat, per donar continuïtat a les actuacions, l'entitat beneficiària pot formalitzar un nou contracte amb les mateixes condicions i requisits, amb la durada màxima corresponent al període de baixa.
En tot cas, la data màxima de finalització és la data de finalització de les actuacions que indiqui la convocatòria.
En aquest supòsit, només es subvencionaran les despeses de la nova contractació.
6.8 En cas que l'entitat beneficiària, participi en la Xarxa del PGJC en convocatòries successives, es consideraran actuacions subvencionables la pròrroga dels contractes de treball subvencionats en l'exercici anterior, sempre que haguessin finalitzat amb avaluació positiva.
En cas contrari, o en cas que canviïn les condicions previstes en la distribució territorial, es podrà realitzar una nova contractació, en les condicions establertes en aquesta base.
6.9 Una vegada hagin iniciat les actuacions, l'entitat beneficiària ha de comunicar al Servei d'Ocupació de Catalunya el seu inici, en el termini de 10 dies.
La comunicació d'inici de les actuacions es realitzarà mitjançant l'aplicació informàtica Subvencions de projectes i accions per l'ocupació disponible al web del Servei d'Ocupació de Catalunya i consisteix en el lliurament de:
a) Certificat d'inici de les actuacions.
b) Actes de la comissió prevista al punt 5 d'aquesta base.
En cas que l'entitat formalitzi un nou contracte d'acord amb el punt 7 d'aquesta base, haurà de comunicar la nova contractació i lliurar les actes de la comissió prevista al punt 5 d'aquesta base al Servei d'Ocupació de Catalunya.
6.10 Es consideren despeses subvencionables les despeses salarials i de cotització a la Seguretat Social de l'entitat beneficiària derivades de les actuacions subvencionables, sempre i quan hagin estat suportades per l'entitat beneficiària d'acord amb els documents justificatius de la despesa i del pagament (nòmines, TC, liquidacions de les nòmines, liquidacions de la Seguretat Social i liquidacions d'IRPF), que s'hagin realitzat durant el període d'execució de l'actuació i que hagin estat efectivament pagades per l'entitat beneficiària abans de la presentació de la justificació econòmica.
Es considerarà cost salarial el salari base brut que inclou les pagues extraordinàries, més els complements salarials que es trobin fixats en el conveni col·lectiu (llevat de les hores extraordinàries i els pagaments per beneficis).
La resta de conceptes que integren la nòmina no són subvencionables.
No són despeses subvencionables, tot i que el conveni col·lectiu ho consideri salari:
- Despeses salarials i de Seguretat Social de la persona treballadora durant els períodes de baixa laboral, inclosos els que no suposen comunicat mèdic de baixa, tant si és per malaltia o accident comú, com per malaltia o accident professional o per maternitat o paternitat.
- Les hores extraordinàries, els pagaments per beneficis, els pagaments en espècie; les vacances no efectuades; les dietes, el plus de transport, les despeses de locomoció; les indemnitzacions per mort i els trasllats corresponents; les indemnitzacions per suspensions, acomiadaments, cessaments o acabaments de contracte; les percepcions per matrimoni.
- Els complements o plusos salarials (antiguitat, coneixements especials, complements de lloc, complements en funció del resultat de l'empresa, complements quantitat i qualitat) no seran subvencionables.
No es poden subcontractar les actuacions previstes en aquesta Ordre.
8.1 El formulari de sol·licitud s'obté mitjançant l'aplicació de subvencions de projectes i accions per a l'ocupació del Servei d'Ocupació de Catalunya o mitjançant el catàleg d'impresos del Departament d'Empresa i Ocupació d'acord amb el que estableixi la convocatòria corresponent, i estarà a disposició de les entitats beneficiàries a la pàgina web de l'Oficina Virtual de Tràmits ( http://www.gencat.cat/ovt/ ), a la pàgina web del Departament d'Empresa i Ocupació de la Generalitat de Catalunya ( http://www.gencat.cat/empresaiocupacio ) i a la pàgina web del Servei d'Ocupació de Catalunya ( http://www.oficinadetreball.cat ).
8.2 Les entitats han de presentar la sol·licitud telemàticament mitjançant els portals EACAT ( http://www.eacat.cat ) o l'Oficina Virtual de Tràmits ( http://www.gencat.cat/ovt ), juntament amb la documentació que preveu aquesta Ordre que està disponible al mateix portal o a la pàgina web del Departament d'Empresa i Ocupació de la Generalitat de Catalunya ( http://www.gencat.cat/empresaiocupacio ) i a la pàgina web del Servei d'Ocupació de Catalunya ( http://www.oficinadetreball.cat ).
8.3 La presentació de les sol·licituds també es pot realitzar d'acord amb els supòsits que preveu l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
8.4 La sol·licitud inclourà la declaració responsable relativa al compliment dels requisits següents:
a) Requisits als que fa referència la base 4 de l'annex 1 d'aquesta Ordre.
b) Existència o no d'altres subvencions o ajudes públiques i/o privades, nacionals o internacionals, per al mateix concepte.
c) Disposar de l'escriptura de constitució de l'entitat i inscripció dels seus estatuts en el Registre corresponent, si escau.
d) Disposar de facultats de representació de l'entitat, d'acord amb la corresponent escriptura notarial inscrita en el Registre corresponent, si escau.
e) Disposar dels llibres comptables, registres diligenciats i altres documents degudament auditats, en els termes exigits per la legislació aplicable.
f) Mantenir un sistema de comptabilitat separada o un codi comptable adequat en relació a les transaccions relacionades amb les actuacions.
g) En cas que l'entitat beneficiaria sigui una entitat pública, i aquesta vulgui executar les actuacions mitjançant ens instrumentals, haurà d'indicar l'entitat que actuarà com a mitjà propi de l'entitat beneficiària, i que per tant tindrà recollit expressament en la norma que la crea o en els seus estatus, que té la condició de mitjà propi i servei tècnic de l'entitat beneficiària d'acord amb el que estableix l'article 24.6 del Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic, així com que s'ha formalitzat el corresponent encàrrec de gestió.
h) Utilitzar les taules salarials de conveni col·lectiu d'aplicació vigent, en el càlcul de la subvenció sol·licitada i en la gestió del contracte.
8.5 La presentació de la declaració responsable faculta l'Administració per verificar en qualsevol moment la veracitat de les dades declarades.
8.6 La signatura de la sol·licitud comporta l'autorització al Servei d'Ocupació de Catalunya per obtenir per mitjans electrònics les dades relatives a les obligacions tributàries i de la Seguretat Social i la comprovació d'ofici per part de l'òrgan instructor de les dades i del compliment dels requisits següents:
b) En cas de persones jurídiques, les dades relatives a la personalitat jurídica, a la capacitat d'obrar i al document d'identificació fiscal de l'entitat, als registres corresponents.
c) En cas de fundacions, que hagin complert el deure de presentació dels comptes anuals davant el protectorat.
d) En cas de fundacions i associacions, que hagin adaptat els seus estatuts d'acord amb el règim transitori previst per la Llei 4/2008, de 24 d'abril, del llibre tercer del Codi civil de Catalunya.
En cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona beneficiària que aporti la documentació escaient en els termes previstos a l'apartat 9 d'aquesta base de l'annex 1 d'aquesta Ordre.
L'òrgan instructor pot demanar a les persones sol·licitants que aportin la documentació complementària que consideri necessària per acreditar les dades que figuren a la sol·licitud.
8.7 Amb les sol·licituds s'ha d'adjuntar la documentació que es relaciona a continuació:
a) Memòria amb el contingut que determini la convocatòria.
Aquest s'establirà en funció dels requeriments tècnics que es considerin adients, i haurà d'incloure els objectius a assolir, el seguiment i l'avaluació a efectuar, i els resultats obtinguts anteriors, si escau, entre altres.
b) En cas que l'entitat sol·licitant sigui un organisme autònom o altres entitats jurídiques de creació voluntària, dependents o vinculades a una administració local, caldrà aportar l'acord o acords municipals pels quals es decideix la seva creació i els estatuts i/o altres documents fundacionals, i les seves modificacions.
En cas que estigui publicada en un butlletí oficial, només serà necessari indicar-ne la referència de la publicació a la sol·licitud.
c) En cas que no s'hagi presentat mai el full de domiciliació bancària degudament emplenat d'acord amb el model del Departament d'Economia i Coneixement, apartat de serveis i tràmits, disponible a l'adreça ( http://www20.gencat.cat/docs/economia/Documents/Arxius/doc_92922561_1.pdf ), o es volen modificar les dades consignades, s'ha d'aportar-ne un de nou.
En cas que ja s'hagi presentat aquest full el Servei d'Ocupació de Catalunya, només serà necessari informar-ne les dades a la sol·licitud.
8.8 En cas que els documents ja es trobin en poder de qualsevol dels departaments de la Generalitat de Catalunya, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de la persona o entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
8.9 Si la sol·licitud no reuneix els requisits establerts en aquest article, es requerirà la persona sol·licitant perquè, en un termini de 10 dies hàbils, esmeni el defecte o adjunti els documents preceptius, amb indicació que, si no ho fa, es considera que desisteix de la seva petició, amb resolució prèvia, d'acord amb el que disposa l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Aquests requeriments i la tramesa dels mateixos per part dels organismes públics es realitzaran mitjançant la plataforma EACAT.
La comunicació amb la resta d'entitats es realitzarà preferentment per mitjans telemàtics.
8.10 Les entitats que tinguin negociada amb l'Administració una pròrroga, ajornament, moratòria o qualsevol altra condició especial, en relació amb els deutes tributaris i/o de Seguretat Social, cal que aportin documentació acreditativa d'aquesta prerrogativa especial.
9.1 L'incompliment dels requisits no esmenables o del termini de presentació de sol·licituds que estableixen aquesta Ordre comporta la inadmissió de la sol·licitud.
9.2 Qualsevol persona sol·licitant pot desistir expressament de la seva sol·licitud de subvenció presentant un escrit de desistiment i el/la subdirector/a de Polítiques Actives d'Ocupació ha d'acceptar el desistiment.
9.3 Prèviament a la concessió de les subvencions, la persona que ocupa la Subdirecció de Polítiques Actives d'Ocupació ha de resoldre sobre la inadmissió o el desistiment de les sol·licituds.
Aquesta resolució es notificarà per qualsevol mitjà que permeti tenir constància de la recepció per l ́interessat o el seu representant, d ́acord amb l ́article 59 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener (BOE núm. 12, de 14.1.1999).
Així mateix, es podran utilitzar mitjans electrònics quan les persones interessades així ho hagin sol·licitat o consentit expressament, d ́acord amb l ́article 43 de la Llei 26/2010, del 3 d ́agost, de règim jurídic i de procediment de les administracions públiques de Catalunya (DOGC núm. 5686, de 5.8.2010).
Els organismes públics serà mitjançant la plataforma EACAT.
Contra aquesta resolució, que no exhaureix la via administrativa, es pot interposar recurs d'alçada davant el/la director/a del Servei d'Ocupació de Catalunya en el termini d'un mes, a comptar de l'endemà de la notificació de la resolució, segons el que estableix l'article 114 de la Llei 30/1992, de 26 de novembre, de règim jurídic de les administracions públiques i el procediment administratiu com, i l'article 76 de la Llei 26/2010, del 3 d ́agost, de règim jurídic i de procediment de les administracions públiques de Catalunya.
10.1 El procediment de concessió de les subvencions regulades en aquesta Ordre pot ser el procediment reglat o per concurrència competitiva, en funció del nombre de possibles entitats beneficiàries en el territori on s'hagi de desenvolupar l'actuació, la distribució territorial prevista en la base 2.2 de l'annex 1 d'aquesta Ordre o el desenvolupament d'actuacions específiques que es vulguin portar a terme.
La distribució territorial prevista a la base 2.2 de l'annex 1 d'aquesta Ordre vol garantir una Xarxa d'impulsors del PGJC basada en la proximitat a les persones joves, el volum de persones joves a atendre i els resultats i l'avaluació de les actuacions desenvolupades a cada punt d'actuació, vetllant per la igualtat de tracte entre homes i dones i l'optimització dels recursos econòmics.
Cada convocatòria determinarà el procediment de concessió i la distribució territorial.
10.2 En cas de concurrència competitiva, els criteris de valoració seran:
a) L'àmbit temàtic de l'entitat, prioritzant les que la seva activitat principal sigui la formació, l'orientació i la inserció laboral dels persones joves, màxim 20 punts,
b) L'ubicació territorial que afavoreixi, màxim 15 punts,
c) El valor afegit de l'entitat respecte les altres entitats del mateix territori, en serveis complementaris als objectius del Programa, màxim 20 punts,
d) La capacitat tècnica i de gestió, màxim 25 punts,
e) La solvència, valorant els antecedents, els projectes i les activitats realitzades que aporten maduresa, màxim 20 punts.
En la convocatòria es determinarà la forma d'acreditar-ho.
10.3 L'òrgan competent per a la instrucció del procediment és la Subdirecció de Polítiques Actives d'Ocupació mitjançant el Servei de Promoció de l'Ocupació.
11.1 L'òrgan competent per dictar la resolució és la Direcció del Servei d'Ocupació de Catalunya.
11.2 El termini màxim per emetre la resolució i notificar-la serà de 6 mesos, a comptar des de la data de la publicació de la convocatòria.
11.3 La resolució d'atorgament ha de ser degudament motivada i ha de contenir, com a mínim, la identificació de la persona o les persones sol·licitant/s a les quals es concedeix la subvenció i l'import.
11.4 Aquesta resolució es notificarà a l'entitat interessada per qualsevol mitjà que permeti tenir constància de la recepció per l'entitat interessada o la seva persona representant, d ́acord amb l ́article 59 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Així mateix, es podran utilitzar mitjans electrònics quan les persones interessades així ho hagin sol·licitat o consentit expressament, d ́acord amb l ́article 43 de la Llei 26/2010, del 3 d ́agost, de règim jurídic i de procediment de les administracions públiques de Catalunya.
Als organismes públics serà mitjançant la plataforma EACAT.
11.5 En cas que l ́òrgan competent no dicti i notifiqui la resolució en el termini de 6 mesos, s ́entendrà que la sol·licitud ha estat desestimada, d ́acord amb l ́article 54.2 e) de la Llei 26/2010, del 3 d ́agost, de règim jurídic i de procediment de les administracions públiques de Catalunya.
11.6 La resolució d'atorgament o de denegació dels ajuts, que no exhaureix la via administrativa, pot ser objecte de recurs d'alçada davant la persona titular de la Secretaria d'Ocupació i Relacions Laborals en el termini d'un mes, a comptar de l'endemà de la notificació de la resolució, segons el que estableix l'article 114 de la Llei 30/1992, de 26 de novembre, de règim jurídic de les administracions públiques i el procediment administratiu com, i l'article 76 de la Llei 26/2010, del 3 d ́agost, de règim jurídic i de procediment de les administracions públiques de Catalunya.
11.7 La resolució d'atorgament d'aquestes subvencions estarà condicionada a la disponibilitat pressupostària suficient per aquesta finalitat.
Així mateix, la subvenció podrà ser reduïda totalment o parcialment, abans que no es dicti la resolució definitiva, com a conseqüència de les restriccions que derivin dels compliment dels objectius d'estabilitat pressupostària i sostenibilitat financera.
12.1 Es donarà publicitat de les subvencions atorgades per al coneixement general de la ciutadania, així com de les resolucions d'inadmissió o desestiment, mitjançant l'exposició d'una relació al tauler electrònic de la Generalitat de Catalunya ( https://tauler.seu.cat/inici.do? idens=1 ).
12.2 D'acord amb l'article 18 de la Llei 38/2003, de 17 de novembre, general de subvencions, i l'article 94.6 del Text refós de la Llei de finances públiques de Catalunya, si l'import de les subvencions atorgades, individualment considerades, és igual o superior a 3.000 euros, es donarà publicitat a través de la publicació al Diari Oficial de la Generalitat de Catalunya i en el tauler d'anuncis del carrer Llull, 297, de Barcelona, indicant-hi la convocatòria, el programa i el crèdit pressupostari al qual s'ha imputat, les entitats beneficiàries, la quantitat concedida i la/les finalitat/s de la subvenció.
Si la quantia de les subvencions concedides és inferior a 3.000 euros, no escaurà la publicació en el Diari Oficial de la Generalitat de Catalunya.
En el supòsit d'actuacions cofinançades per l'FSE - Iniciativa d'Ocupació Juvenil, d'acord amb l'article 115 apartat 2 del Reglament (UE) núm. 1303/2013 del Parlament Europeu i del Consell, de 17 de desembre de 2013, s'informa que la llista d'entitats beneficiàries es publicarà en un portal d'Internet únic, amb les dades de les operacions cofinançades.
13.1 L'ordenació del pagament s'efectuarà de la manera següent:
Una bestreta de fins el 80% de l'import de la subvenció atorgada quan l' entitat beneficiaria hagi comunicat l'inici de les actuacions i l'import restant quan l'entitat beneficària hagi executat correctament les actuacions i hagi justificat la totalitat de les despeses subvencionades d'acord amb la documentació establerta a la base 16 de l'annex 1 d'aqueta Ordre.
13.2 Cada convocatòria determinarà l'òrgan signant de la proposta i l'ordre de pagament i pot especificar el fraccionament del pagament d'acord amb el Pla de Tresoreria del Servei d'Ocupació de Catalunya.
14.1 D'acord amb l'article 19.4 de la Llei 38/2003, de 17 de novembre, general de subvencions, l'alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions fora dels casos permesos en aquestes bases, podrà donar lloc a la modificació de la resolució de concessió.
Per les actuacions regulades en aquesta Ordre, es consideraran circumstàncies que alteren les condicions de la concessió les següents:
- Qualsevol modificació de les actuacions descrites a la memòria presentada amb la sol·licitud de subvenció.
- Qualsevol modificació de les condicions contractuals aprovades mitjançant la resolució d'atorgament.
14.2 L'entitat beneficiària té l'obligació de proposar a l'òrgan concedent qualsevol canvi que, dins de la mateixa finalitat, es pugui produir en la destinació de la subvenció que, si s'escau, ha d'ésser expressament autoritzat per l'òrgan concedent, en els termes de l'article 95.e) del Decret legislatiu 3/2002 de 24 de desembre, pel qual s'aprova el Text refós de la Llei de finances públiques de Catalunya.
15.1 Les entitats beneficiàries han d'informar al Servei d'Ocupació de Catalunya dels indicadors de realització i de resultats corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu - Programa Operatiu d'Ocupació Juvenil per al període 2014 – 2020, a la Conferència Sectorial d'Ocupació i Afers Laborals - Pla anual de Polítiques d'Ocupació - PAPE, i al mateix Servei d'Ocupació de Catalunya, Pla de desenvolupament de polítiques actives d'Ocupació - PDPA.
Les entitats beneficiàries han de facilitar aquests indicadors mitjançant les aplicacions que el Servei d'Ocupació de Catalunya posi a la seva disposició, amb la introducció de les dades de les persones participants, o bé directament, d'acord amb el requeriment d'aquestes dades que el Servei d'Ocupació de Catalunya faci a les entitats.
Les entitats beneficiàries han de recollir aquestes dades des del moment en què el participant inicia la actuació, independentment que la finalitzi o no.
És a dir, s'han de recollir també les persones participants que abandonen.
15.2 Les entitats beneficiàries han de registrar i trametre els indicadors en els terminis que s'estableixen a continuació:
Indicadors comuns d'execució: S'han de registrar quan la persona participant inicia l'acció.
S'han de trametre a l'òrgan concedent com a mínim amb periodicitat trimestral.
L'última tramesa serà el darrer dia del mes següent a la finalització de les actuacions.
Indicadors comuns de resultat immediats: S'han de registrar a les quatre setmanes següents a comptar de quan la persona participant ha finalitzat l'acció.
Indicadors comuns de resultat a llarg termini: S'han de registrar als sis mesos següents a comptar de quan la persona participant ha finalitzat l'acció.
16.1 Les entitats beneficiàries de les subvencions hauran de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions, l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya i normativa de desenvolupament pertinent.
En el supòsit de cofinançament pel Fons Social Europeu la documentació justificativa haurà de complir els requisits que determinin les normes reguladores de les despeses subvencionables pel Fons Social Europeu durant el període de programació de 2014 – 2020.
16.2 Un cop finalitzades les actuacions, l'entitat beneficiaria haurà de presentar al Servei d'Ocupació de Catalunya un compte justificatiu on acrediti la realització de les actuacions subvencionades, així com les despeses generades per les accions esmentades i la correcta aplicació dels fons percebuts.
Aquest compte justificatiu ha d'incloure una memòria d'actuació justificativa, el contingut de la qual es detallarà en la Guia de prescripcions tècniques publicada, i una memòria econòmica que inclogui:
a) Una relació classificada de totes les despeses subvencionables al desenvolupament de l'acció, d'acord amb l'estructura de costos establerta, amb identificació del creditor i el document, l'import, la data d'emissió, la data de pagament i la forma de pagament, disponible, mitjançant l'aplicació informàtica JERJES al web del Servei d'Ocupació de Catalunya.
b) Una relació detallada d'altres ingressos o subvencions que hagin finançat l'activitat subvencionada amb indicació de l'import i la procedència.
c) Una declaració de l'entitat beneficiària conforme els pagaments corresponen a actuacions correctament realitzades i justificades mitjançant factures pagades o altres documents comptables de valor probatori equivalent.
d) Declaració responsable dels imports liquidats amb Hisenda pel que fa a la retenció de l'IRPF de les persones contractades imputades com a despesa, amb indicació del preceptor, els imports liquidats, les dates i la forma de pagament, amb l'objectiu de facilitar el seguiment de la pista d'auditoria.
e) Originals, degudament estampillats, o fotocòpies compulsades d'aquests originals, de tots els documents justificatius de les despeses i dels comprovants de pagament.
En cas que es presenti la documentació original degudament estampillada, i la entitat no tingui competència per compulsar, a més d'aquesta documentació, s'haurà de presentar una fotocòpia de cada original, per la seva corresponent compulsa.
16.3 Les despeses s'han de justificar mitjançant nòmines i TC o altres documents de valor probatori equivalent, amb validesa jurídica al tràfic mercantil o amb eficàcia administrativa.
Les despeses han d'estar pagades abans de la data de justificació econòmica.
Els justificants originals es marcaran amb un segell, indicant-hi la subvenció que es justifica, el cofinançament de l'FSE - Iniciativa d'Ocupació Juvenil i, si escau, l'import o percentatge que s'imputa.
No se segellaran les nòmines de personal propi ni les factures electròniques.Així mateix, s'haurà d'aportar un document signat pel representant legal de l'entitat beneficiària que detalli, per a tota la relació de persones de les quals s'han presentat nòmines, les activitats desenvolupades i la dedicació exacta al projecte subvencionat.
16.4 Les entitats beneficiàries de les subvencions resten obligades a realitzar-ne la justificació en el termini de 2 mesos davant del Servei d'Ocupació de Catalunya, a comptar de la data de finalització de l'actuació.
16.5 L'òrgan concedent de la subvenció podrà atorgar una ampliació del termini establert per presentar la justificació, que no excedeixi de la meitat del termini prèviament atorgat i sempre que no es perjudiquin els drets de tercers, d'acord amb l'article 49 de la Llei 30/1992, de 26 de novembre, de règim jurídic de les administracions públiques i del procediment administratiu comú.
16.6 La manca de presentació de la justificació en el termini establert, i d'acord amb el que estableix el procediment administratiu, comportarà la revocació de la subvenció i l'obligació de reintegrament de les quantitats indegudament percebudes, i altres responsabilitats que estableixen el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i la Llei 38/2003, de 24 de desembre, general de subvencions.
17.1 Les actuacions de verificació per part del Servei d'Ocupació de Catalunya de les accions subvencionables seran de dos tipus:
Tenen per objecte garantir que les declaracions justificatives de despeses presentades per les entitats beneficiàries estiguin suportades per documentació justificativa (nòmines, extractes bancaris, etc.)
Tenen per objecte comprovar l'efectiva realització de l'acció subvencionada i/o el compliment de les obligacions de les entitats beneficiàries.
17.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que realitzi el Servei d'Ocupació de Catalunya.
El Servei d'Ocupació de Catalunya realitzarà actuacions específiques de control arran de denúncies o de l'existència d'indicis de frau o d'irregularitats en l'execució de l'activitat finançada a l'empara d'aquesta Ordre.
Les entitats beneficiàries de les subvencions s'han de sotmetre a les actuacions de control que el Servei d'Ocupació de Catalunya consideri necessàries i a les de control efectuades pels organismes competents de l'administració autonòmica, estatal i comunitària.
19.1 Són causes de revocació les previstes pels articles 90 bis, 92 bis i 99 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
També serà causa de revocació la indicada a la base 16.6 de l'annex 1 d'aquesta Ordre.
19.2 Si l'òrgan concedent, com a conseqüència de la seva actuació de comprovació o la Intervenció General, en el marc del procediment de control, aprecien la concurrència d'alguna causa de revocació de la subvenció concedida hauran d'instar l'inici del corresponent procediment, d'acord amb el que preveu la secció quarta del capítol 9 de la Llei de finances públiques de Catalunya; o si aprecien algun motiu d'infracció hauran d'instar l'inici del procediment sancionador, d'acord amb el que preveu la secció cinquena de l'esmentat capítol 9 de la Llei de finances públiques de Catalunya i el que preveu la Llei 38/2003, de 17 de novembre, general de subvencions.
20.1 Les entitats beneficiàries poden renunciar només per causes justificades i de forma expressa, totalment o parcialment, a les subvencions atorgades mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir-la dictarà la resolució corresponent, i hauran de reingressar la quantitat indegudament percebuda més els interessos de demora corresponents.
20.2 En cas que la quantitat corresponent al total de despeses justificades sigui inferior a la quantitat atorgada, l'entitat beneficiària podrà renunciar de forma expressa al seu dret de percebre la part de la subvenció percebuda indegudament.
21.1 Els ajuts regulats en aquesta Ordre són incompatibles amb qualsevol altre ajut concedit amb la mateixa finalitat que estigui finançat per altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals.
21.2 L'import dels ajuts concedits en cap cas pot ser d'una quantia que superi el cost de l'activitat a desenvolupar per l'entitat beneficiària.
A aquestes subvencions els serà aplicable el règim d'infraccions i sancions que estableixen els capítols I i II del Títol IV de la Llei 38/2003, de 17 de novembre, general de subvencions, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi.
23.1 El beneficiari de la subvenció ha de donar l'adequada publicitat al caràcter públic del finançament del programa, activitat, inversió o actuació objecte de subvenció segons el que s'estableix a la base 5 de l'annex 1 d'aquesta Ordre, sobre les obligacions de les persones i entitats beneficiàries i d'acord amb el que preveu l'article 31 del Reglament de la Llei general de subvencions, aprovat pel Reial decret 887/2006, de 21 de juliol.
23.2 Les mesures de publicitat que han d'adoptar les persones o entitats beneficiàries de les subvencions són les següents:
23.3 L'entitat beneficiària haurà d'adoptar les mesures de publicitat i informació relatives al cofinançament del Fons Social Europeu següents:
a) En totes les mesures d'informació i comunicació que realitzi, haurà d'incloure l'emblema de la Unió Europea, una referència a la Unió Europea, al Fons Social Europeu i a la Iniciativa d'Ocupació Juvenil i el lema "El Fons Social Europeu inverteix en el teu futur".
b) Durant la realització de l'operació, haurà d'informar al públic del cofinançament de l'actuació, en el seu espai web si en disposa, i mitjançant un cartell visible pel públic, de mida A3 mínim.
Les característiques tècniques de les mesures d'informació s'han d'adequar al que determinen els articles 4 i 5 del Reglament (UE) núm. 821/2014 de 28 de juliol, de la Comissió.
c) Haurà d'assegurar que les persones destinatàries de l'actuació han estat informades del cofinançament.
Concretament, farà constar el cofinançament del Fons Social Europeu i la Iniciativa d'Ocupació Juvenil en qualsevol document que es lliuri a les persones destinatàries o que formi part de l'expedient de l'actuació com els contractes del personal tècnic de la Xarxa.
En tot el que no preveu expressament aquesta Ordre, són d'aplicació els preceptes continguts al capítol IX de la Llei de finances públiques de Catalunya en tot allò que no s'oposi a la normativa bàsica estatal; el Decret legislatiu 3/2002, de 24 de desembre, que aprova el Text refós de la Llei de finances públiques de Catalunya; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, en els seus preceptes bàsics; la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989); i la Llei 30/1992, de 26 de novembre, de règim jurídic de les administracions públiques i del procediment administratiu comú, així com el que disposa la Llei de pressupostos de la Generalitat de Catalunya vigent a cada convocatòria i la resta de la normativa aplicable.
Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer "Base de dades de subvencions i ajuts", d'acord amb l'article 5 de la Llei orgànica 15/1999, de 13 de desembre, de protecció de dades de caràcter personal, amb la finalitat de gestionar els expedients de subvencions i ajuts del Servei d'Ocupació de Catalunya.
L'òrgan administratiu responsable d'aquest fitxer és la Subdirecció general de Polítiques Actives d'Ocupació del Servei d'Ocupació de Catalunya.
Les persones interessades poden exercir els drets de l'afectat mitjançant escrit dirigit a aquest òrgan administratiu responsable del fitxer, al carrer Llull, 297-307, 08019-Barcelona, adreça electrònica: [EMAIL].
Distribució territorial de la Xarxa d'impulsors del PEGJC per a la convocatòria 2015.
Per a determinar les comarques i els municipis s'ha aplicat el criteri de proximitat a la persona jove i el de volum de persones joves a atendre, d'acord amb les dades relatives a la població de persones joves de 16 a 24 anys dels municipis de més de 10.000 habitants (Font: Padró municipal 2013.
Per proximitat a les persones joves: 1 tècnic/a a cada comarca.
Per volum de persones joves: 1 tècnic/a a cada municipi amb més de 3.500 persones joves.
S'ha reforçat el nombre de personal tècnic en els municipis amb més de 20.000 persones joves.
Els punts de la Xarxa d'impulsors del PGJC previstos amb caràcter municipal tenen per objectiu atendre els persones joves residents del municipi.
Els punts de la Xarxa d'impulsors del PEGJC previstos amb caràcter comarcal tenen per objectiu atendre els persones joves residents en la resta de municipis de la comarca.
Punts de la Xarxa d'impulsors del PGJC de caràcter comarcal
Punts de la Xarxa d'impulsors del PGJC de caràcter municipal